梅尧臣
依韵吴冲卿秘阁观逸少墨迹
奇哉王右军，下笔若神圣。
长戈与伏弩，无不从号令。
贤豪虽林立，帖敛孰敢竞。
师徒气扬扬，龙虎旗正正。
胜声塞宇宙，自昔无此盛。
赫赫犹至今，琐琐曷云并。
崇崇中秘书，济济士游泳。
墨宝收盈厨，来观遇已横。
始知前人迹，镌多自失劲。
纸素傥未坏，万古传莫竟。
一从归人间，梦寐不能更。
但媿将短才，辄尔接高咏。
何羞赵壹穷，自有锺嵘评。
尝闻曹将军，尚谙赋竞病。
我生群俊末，贫贱亦足庆。
文成终媿君，铅刀值枯梗。